Qirg`iziston Adliya vazirligi delegasiyasi bilan uchrashuv o`tkazildi

Kecha, 25 mart kuni adliya vaziri o`rinbosari Alisher Karimov Qirg`iziston Respublikasi adliya vaziri o`rinbosari Almazbek Zarilbek O`g`li bilan uchrashdi.
Uchrashuv Qirg`iziston Respublikasi Adliya vazirligi delegasiyasining joriy yil 25 mart kuni bo`lib o`tayotgan «Ozodlikdan mahrum qilishning muqobil choralarini qo`llash» mavzusidagi mintaqaviy konferensiyada ishtirok etish uchun O`zbekistonga tashrifi doirasida tashkillashtirildi.
Uchrashuv davomida mexmonlarga mamlakatimizda izchil ravishda amalga oshirilayotgan keng ko`lamli sud-huquq islohotlari, xususan adliya tizimini tubdan takomillashtirish hamda modernizasiya qilish bo`yicha ko`rilayotgan chora-tadbirlar haqida batafsil ma`lumotlar berildi.
Almazbek Zarilbek O`g`li O`zbekiston Respublikasi Adliya vazirligi tomonidan amalga oshirilayotgan ishlarni yuqori baholab, Qirg`iziston Respublikasi adliya sohasidagi yangiliklar bilan o`rtoqlashdi.
Shuningdek, Qirg`iziston delegasiyasi tomonidan O`zbekistonda xususiy notariat institutini joriy etish amaliyoti, yuridik xizmatlarni muvofiqlashtirish sohasi, xususan, mahalliy davlat hokimiyati organlari tomonidan qabul qilinadigan qarorlarni ishlab chiqish, kelishish va ro`yxatdan o`tkazishning yagona elektron tizimi «E-qaror»ni o`rganishga qiziqish bildirildi.
Tomonlar adliya va huquq sohalarida tajriba almashish bo`yicha hamkorlikni rivojlantirishga kelishib oldilar.
Uchrashuv do`stona ruhda o`tdi.